b"\n_START_ARTICLE_\nTunku Imran ibni Tuanku Ja\xe2\x80\x99afar\n_START_PARAGRAPH_\nTan Sri Tunku Imran Tunku Ja'afar telah diisytihar muflis oleh Mahkamah Tinggi Kuala Lumpur pada 14 September 2005 kerana gagal membayar hutang berjumlah RM154,742 kepada sebuah syarikat dari United Kingdom. _NEWLINE_Penolong Kanan Pendaftar Mahkamah Tinggi, Bahagian Bankrapsi, Shazrill Ghazali membuat keputusan itu  selepas membenarkan permohonan syarikat Boult-Wade Tennant (BWT) yang beralamat di Verullam Gardens, 70 Gray's Inn Road, United Kingdom, terhadap Tunku Imran. _NEWLINE_Syarikat itu memfailkan petisyen pemiutang terhadap Tunku Imran pada 9 Disember 2004 memohon supaya satu perintah penerimaan dibuat berhubung dengan harta pusaka beliau. _NEWLINE_Petisyen pemiutang itu menyatakan bahawa Tunku Imran gagal mematuhi notis kebankrapan bertarikh 30 Julai 2004 yang menghendaki Tunku Imran membayar hutang berjumlah RM154,742 kepada syarikat BWT dalam masa tujuh hari selepas notis itu disampaikan kepadanya pada 20 September 2004. _NEWLINE_Antara butir-butir tuntutan dalam notis kebankrapan yang dikemukakan oleh syarikat BWT ialah jumlah pokok sebanyak RM150, 694.05, faedah terhadap jumlah pokok itu pada kadar lapan peratus setahun sebanyak RM2,173.95 dan kos sebanyak RM1,874 yang kesemuanya berjumlah RM154,742. _NEWLINE_Jumlah wang itu dituntut oleh BWT selepas syarikat itu berjaya mendapatkan perintah ingkar terhadap Tunku Imran di Mahkamah Sesyen pada 19 Mac 2004_NEWLINE_Tan Sri Tunku Imran Tunku Ja'afar banyak berjasa dalam industri sukan di Malaysia . Beliau merupakan Presiden Majlis Olimpik Malaysia, (MOM) . Semasa Sukan SEA di Malaysia pada tahun 2001, Tan Sri Tunku Imran Tunku Ja'afar merupakan pengerusi Sukan SEA."